《题钱清溪少参遗册》
清代·万斯选

清溪钱先生，年少登仕籍。上陈八事疏，嘉谟尽硕画。

毁撤魏监祠，书院开讲席。从游南皋子，正学重名节。

历官之所至，义声夺人魄。衡文斋鲁邦，多士手加额。

至今朝宇间，彩凤奋逸翮。虽然遭疑谤，微云掩曦赫。

至诚能动人，贤者腕为扼。风驰云影过，天清日复白。

义熙有全人，奄然归窀穸。人亡四十年，流芳动九陌。

遗文金玉伦，含辉光四射。抚卷诵琳琅，声色雅可摘。

其人邈千古，其心通一脉。我生在后时，丰采未亲炙。

苍茫潦水尽，坐见寒潭碧。

作者简介：浙江鄞县人，字公择。万泰子。黄宗羲弟子。潜心理学，以为学者须验之躬行，方为实学。卒年六十。有《白云集》。